![Et billede, der indeholder mønster, kvadratisk, Symmetri, kunst

Automatisk genereret beskrivelse](data:image/png;base64,iVBORw0KGgoAAAANSUhEUgAAASwAAAEsAQMAAABDsxw2AAAABlBMVEX///8AAABVwtN+AAAACXBIWXMAAA7EAAAOxAGVKw4bAAABDklEQVRoge3YSw7DMAgEUG7g+9/SN6BKYg+D1ew71aCoSsPzCnA+kYgZT9QJpcyUGGVxxPiSMhNirbgjIyi7U2aijC+a/Qc7624my3h4r835joieMhNiCHQCtwRSZjqsxcjXlJkOq7rfAd8OMzm2N+qaYr4Lm6kx/EKi3Cg9LzH7fYZxRlQDZK01E2Oz3XDRAG26zYTYvlLDm+3v2snNpNgq+d6uz07gHjATYSt23Z/zmvT+BcNMgtVExyp6lb4/OZtJMI61kL4fJl5szXRY5lllsDyeuMxU2J5WDHUepR9megzFfesHM2GGQYZhbKbJkmb5CsyymRTDFl21projZSbD+Pq+1east1peYqbAPit3L7jSsJ5qAAAAAElFTkSuQmCC)Inderst inde 2

**Læremidlet** Inderst inde 2

**Medietyper(r)** Spillefilm

[Link til materiale](https://mitcfu.dk/CFUFILM1141503)

**Fag** Sundheds- og seksualundervisning og familiekundskab, dansk

**Målgruppe** 5.-10. klasse

**Nøgleord** Pubertet, følelser, identitet, relationer, indre konflikt

# Fagligt fokus

Et billede, der indeholder tekst, tegneserie, plakat, Animeret tegnefilm

Automatisk genereret beskrivelse **Hvad***? Inderst inde 2* er Pixars opfølgning på Oscar-animationsvinderen *Inderst inde,* som mange elever vil kende. I denne film er hovedpersonen, Riley, imidlertid kommet i puberteten. Følelserne Angst, Flove, Kedsomhed og Misundelse sætter sig nu ved kontrolpulten i Rileys indre, og det giver store udfordringer, både i forhold til gamle og nye relationer. Og ikke mindst i forhold til Riley selv. Det viser sig tydeligt, da hun skal på ishockeylejr, og der pludselig viser sig en mulighed for at blive en del af holdet med de store piger fra high school. Hvor langt er Riley villig til at gå for at blive en del af den populære gruppe, og mister hun sig selv undervejs?

**Hvorfor?** Denne film er oplagt at arbejde med, når du vil sætte fokus på de følelsesmæssige forandringer, der sker, når man kommer i puberteten. Filmen er virkelig god til at konkretisere abstrakte tanker og forestillinger om menneskers indre følelsesliv, fordi alle følelser i filmen personificeres og får krop, farve og stemme. Du kan fx sætte tid af i uge sex til at arbejde med filmen – eller du kan bruge den i danskfaglige forløb, der kredser om begreber som identitet, følelser, indre konflikter og relationer.

Nye følelser er kommet til i Rileys indre og overtager kommandoen over kontrolpulten. Alle billeder i vejledningen stammer fra filmens PR-materiale.


**Hvordan?** Denne vejledning guider dig gennem arbejdet med filmen og bygger på et samspil med et kapitelsæt, som du kan bruge, mens I ser filmen. Kapitelsættet sikrer, at dine elever har den grundlæggende forståelse af filmen på plads. Herefter kan I fordybe jer i forskellige legende tilgange til jeres egne oplevelser med forskellige følelser. Eleverne skal blandt andet tegne deres egne kerneminder og på baggrund af dem bygge en selvopfattelse i konkrete materialer – præcis som Rileys selvopfattelse i filmen.

# Ideer til undervisningen

**Før I ser filmen**

De første 4 minutter af filmen er en slags genintroduktion af universet fra *Inderst inde 1*. Her bliver vi mindet om, hvordan universet er opbygget, vi kommer i tanke om hovedpersonerne (Glæde, Vrede, Afsky, Frygt og Triste), personlighedsøerne, kerneminderne, tanketoget osv. Afspil de første fire minutter af filmen, og genfortæl derefter for hinanden den grundlæggende handlingsgang fra den første film. På den måde får de få elever, der ikke har set den, en baggrundsviden, der kan være relevant, når I herfra fordyber jer i 2’eren.   
  
**Mens I ser filmen**

Brug kapitelsættet, mens I ser resten af filmen. guider dig og dine elever gennem 4 yderligere stop, hvor I blandt andet skal tegne jeres bud på en pubertetskontrolpult, og komme med hypoteser om, hvordan ishockeylejren kommer til at gå, nu hvor Angst, Flove, Kedsomhed og Misundelse har overtaget styringen i Rileys indre (se herunder).



# Efter I har set filmen Tæt på hele følelsesregisteret fra filmen

Triste Vrede Glæde Afsky Frygt




Misundelse Angst Flove Kedsomhed

Tal i klassen om de 9 grundfølelser fra filmen. I kan fx komme ind på følgende:

* Er I enige i de andres beskrivelser af følelserne?  
  Hvad er fx forskellen på Frygt og Angst?  
  Hvilke følelser er positive, og hvilke er negative?  
  Kan en følelse være både positiv og negativ?  
  Er der nogle følelser, der føles mere forbudte end andre? Hvorfor mon?  
    
  Nogle følelser har i filmen kvindestemmer, andre har mandestemmer:  
  Tænker I, at nogle følelser er mere feminine og andre maskuline?  
  Hvorfor/hvorfor ikke? Hvem/hvad bestemmer egentlig det?  
    
  Er der nogle følelser, I mangler på kontrolpulten?  
  Hvad betyder ordet Nostalgi, og hvorfor er hun en gammel dame, der hele tiden bliver forvist fra kontrolrummet?
* Lav nu gæt og grimasser med følelser i mindre grupper.   
  En elev trækker en af de 9 følelser (elevarket: *Gæt en følelse*) og skal bruge sit kropssprog til at vise følelsen for de andre i gruppen. Kan de gætte den? Bestem selv, om eleven må sige noget undervejs.  
  Tal evt. om, hvilken følelse I fik, da I skulle lave gæt og grimasser. Måske gruppen pludselig forvandlede sig til 4 x Flove?

Elevarket til *Gæt og grimasser*

  
Tegn kerneminder …  
I filmen hænger kerneminderne tæt sammen med Rileys selvopfattelse. Det er faktisk Rileys oplevelser, der direkte omformes til tråde i blomsten, der rummer selvopfattelsen. Bed nu eleverne overveje, hvilke kerneminder der har betydning i deres eget liv. De skal vælge 3 ud og tegne dem eller beskrive dem med ord i glaskuglerne på Elevarket *Et minde.* Når eleverne har tegnet/skrevet, skal de tage stilling til, hvilken grundfølelse mindet bygger på. Hvis det er glæde, skal cirklen rundt om selvfølgelig være gul, hvis det er vrede, skal den være rød osv., så farverne følger filmens følelseskoder. Det er vigtigt, at eleverne ved, at vigtige minder både kan være fantastiske og svære. Alt, vi oplever, påvirker os. Det er også vigtigt, at eleverne er opmærksomme på, at der ikke er andre, der skal se deres kerneminder, men at det er tænkt som en personlig udforskning.



Elevarket til elevernes kerneminder.

… og byg selvopfattelser  
Med udgangspunkt i kerneminderne kan eleverne eksperimentere med at bygge selvopfattelser. Formen på selvopfattelsen må gerne efterligne Rileys blomsterfacon, men det kan også gå i andre retninger. Hvis I har et Maker Space på skolen, er det helt oplagt at benytte. Et billedkunst- eller håndværk & design-lokale kan også bruges. Alternativt kan man komme rigtig langt med pap, karton, piberensere, garn, sugerør, blomsterpinde, farver/tuscher, flasker og andre beholdere.

For at kickstarte processen kan eleverne fx spørge sig selv:

Hvilke fritidsinteresser har jeg?

Hvilke personlighedsøer findes i mit univers?  
Hvilke relationer er vigtige for mig?  
Hvilke kerneminder har haft betydning for den, jeg er? Se elevarket  
Hvilke drømme/mål har jeg?  
Hvilke nye mindekugler kunne jeg tænke mig at få?



Lav en udstilling af de færdige figurer. Ved hver figur skal der ligge et stykke papir og en blyant. Del eleverne ind i makkerpar, der går rundt og oplever de forskellige figurer. På papiret ved figuren har parrene nu mulighed for at skrive en sød kommentar, et nysgerrigt spørgsmål eller andet relevant, der falder dem ind.

# Supplerende materialer

Spillefilmen *Inderst inde1,* <https://mitcfu.dk/CFUFILM1102815>